Kristen Michal

Kristen Michal (sündinud 12. juulil 1975 Tallinnas) on Eesti poliitik. Ta on alates 23. juulist 2024 Eesti peaminister ja alates 8. septembrist 2024 Eesti Reformierakonna esimees. Enne peaministriks saamist on Kristen Michal olnud minister kolmes valitsuses: 6. aprillist 2011 kuni 10. detsembrini 2012 justiitsminister Andrus Ansipi valitsuses; 9. aprillist 2015 kuni 23. novembrini 2016 majandus- ja taristuminister Taavi Rõivase valitsuses ja 17. aprillist 2023 kuni 23. juulini 2024 kliimaminister Kaja Kallase valitsuses. Kristen Michal on lõpetanud 1993. aastal Tallinna 17. Keskkooli. Aastatel 1994–1999 õppis ta Tallinna Pedagoogikaülikoolis haldusjuhtimist, 2009. aastal lõpetas Akadeemia Nord õigusteaduse erialal. Aastatel 2010–2014 õppis ta Tallinna Ülikooli Õigusakadeemias magistriõppes õigusteadust. Aastatel 1996–1999 töötas Kristen Michal Tallinna Linnavolikogu Eesti Reformierakonna fraktsiooni nõunikuna, 1999. aastal Eesti Reformierakonna nõunikuna, aastatel 1999–2001 Riigikogu Eesti Reformierakonna fraktsiooni nõunikuna, aastatel 2001–2002 minister Toivo Asmeri nõunikuna ja büroo juhatajana, 2002. aastal peaminister Siim Kallase nõunikuna riigisisestes ja töökorralduslikes küsimustes, 2002–2003 aastatel Tallinna Kesklinna linnaosa vanemana.[viide?] Kristen Michal on alates 1996. aastast Eesti Reformierakonna liige. Aastatel 2003 ja 2007–2011 oli ta Eesti Reformierakonna peasekretär. Juunis 2011 valiti Michal Eesti Reformierakonna volikogu esimeheks. Alates 2014. aasta jaanuarist oli ta erakonna Tallinna organisatsiooni juhatuse esimees. 8. septembril 2024 toimunud Eesti Reformierakonna üldkogul kinnitati Kristen Michal uueks erakonna esimeheks. Juhatuse esimehe valimistel kogus ta 664 häält (üle 80% häältest). Kokku osales valimistel 818 erakonna liiget. Ta on olnud aastatel 1999–2001 Tallinna Linnavolikogu liige. Oktoobris 2009 valiti ta taas Tallinna Linnavolikogu liikmeks. Aastatel 2004–2005 ja 2006 oli Kristen Michal X Riigikogu liige. 2007. aastal valiti ta ka XI Riigikogu liikmeks, kuid ta eelistas sellele tööd erakonna peasekretärina. Aastatel 2012–2015 oli Kristen Michal XII Riigikogu liige.[viide?] Ühtlasi on Michal juhtinud aastatel 2014–2015 ja uuesti 2016. aastast Eesti Reformierakonna fraktsiooni XII ja XIII Riigikogus.[viide?] 2023. aasta Riigikogu valimistel kogus ta valimisringkonnas nr 1 (Haabersti, Põhja-Tallinn ja Kristiine) 9207 häält ja osutus valituks. Loobus Riigikogu liikme kohast, sest asus tööle Kaja Kallase kolmandas valitsuses Eesti kliimaministrina.  Pikemalt artiklis Reformierakonna rahastamisskandaal 22. mail 2012 tunnistas Silver Meikar, et viis 2009–2010 Reformierakonna toonase peasekretäri Kristen Michali palvel erakonnale enda nimel teadmata päritolu sularaha, mille tõi talle tollal erakonna kontoris töötanud Kalev Lillo. Kristen Michal lükkas Silver Meikari väited tagasi. 22. mail 2012 alustas Riigiprokuratuur kriminaalmenetlust karistusseadustiku paragrahvi 402-1 tunnustel, mis näeb ette vastutuse erakonna majandustegevusele ja varale kehtestatud piirangute rikkumise eest. 15. oktoobril 2012 lõpetas Riigiprokuratuur kriminaalasja. Juhtiv riigiprokurör Heili Sepp sõnas 23. novembri artiklis selle kohta: "Praegusel juhul lõpetas prokuratuur riikliku süüdistuse esindajana kuriteokahtluste menetlemise ja deklareeris selgelt, et süüdistuseks ei ole alust." Michal on MTÜ Lilleküla Gümnaasiumi Sõbrad asutajaliige ja MTÜ Eesti Naabrivalve asutajaliige. Ta on MTÜ Kristiine Heakorraseltsi liige ja Tallinna Noorte Reformiklubi asutajaliige.[viide?] Samuti osaleb ta Kaitseväe reservohvitseride kursustel.[viide?]  Pikemalt artiklis Kristen Michali peaministrivisiidid Peaminister Kristen Michali esimene välisvisiit oli Soome. 13.–14. augustil 2024 kohtus ta Helsingis Soome presidendi Alexander Stubbiga ja Soome peaministri Petteri Orpoga. Kristen Michali valitsus "Kliimaminister Kristen Michal | Kliimaministeerium". kliimaministeerium.ee. Originaali arhiivikoopia seisuga 29. juuni 2024. Vaadatud 29. juunil 2024. Erakonna liikme otsing Äriregistri teabesüsteem (vaadatud 18.12.2016) "Silver Meikar: viisin parteile musta raha" Postimees, 22. mai 2012 Silver Meikar. Silver Meikar: erakondade rahastamisest. Ausalt. Postimees, 22. mai 2012. Michal ja Lillo lükkavad Meikari väited tagasi. Postimees, 22. mai 2012. Riigiprokuratuur alustas Meikari väidete kontrollimiseks kriminaalmenetlust. Postimees, 22. mai 2012. Heili Sepp: õigus teada Postimees, 23. november 2012 Tutvustus Vabariigi Valitsuse kodulehel Kuku Raadio saade "Nädala tegija", 7. detsember 2012, teemadeks nii õiguskord tervikuna kui ministriametist lahkumiseni viinud küsimused ETV saade "Kahekõne", 6. detsember 2012, Michali lahkumisest ministriametist Justiitsminister Kristen Michali avaldus lahkumise kohta Priit Pullerits. Kristen Michal: mulle meeldib ise mõelda, 17. märts 2012, Postimees Kristen Michal: kuidas moos kommi sisse saab, 7. juuli 2011 – arvamuslugu Postimehes heast õigusloomest Korruptsioon – kelle mure?, 11. juuli 2011 – arvamuslugu Õhtulehes korruptsioonist 13.10.2010 ETV saade "Foorum" energeetikast 01.12.2010 ETV saade "Foorum" 2011 valimiste teemadest 02.11.2010 ETV saade "Vabariigi kodanikud" dialoogi- ja analüüsivalmidusest Online-intervjuu, 27. november 2002, Eesti Päevaleht Kristen Michal. "Kuidas moos kommi sisse saab" Postimees, 7. juuli 2011